Klinton: Podržati slobodu interneta
Državna sekretarka je upozorila da zemlje koje ograničavaju dostupnost internetu, ne mogu da spreče nezadovoljstvo zauvek. 
Državna sekretarka Hilari Klinton kaže da internet može da bude sprovodnik govora mržnje ili, u slučaju Vikiliksa, veb sajt za objavljivanje ukradenih poverljivih američkih dokumenata. Ipak, državna sekretarka je jasno rekla da Sjedinjene Države stoje „na strani otvorenosti“ i naglasila da sloboda interneta, kao i sve ostale slobode, može da poveća zategnutost, ali da korist nadmašuje taj rizik. Ona je održala govor u jeku sve jačeg talasa protesta na severu Afrike i Bliskom istoku, koji delom podstiču aktivisti koji koriste socijalne medije kao što su „Tviter“ i „Fejsbuk“. Pogođene zemlje pokušavaju da suzbiju nezadovoljstvo zatvaranjem veb sajtova ili prekidanjem internet servisa, ali Hilari Klinton kaže da države koje se okomljuju na blogere, opozicione veb sajtove i informativne medije, to rade na sopstveni rizik. Hilari Klinton je rekla da sloboda misli i vladavina zakona podstiču inovaciju i da države koje ograničavaju slobodu interneta, ograničavaju sopstvenu ekonomsku budućnost. Državna sekretarka je veći deo vremena od kraja novembra posvetila inostranoj politici i ublažavanju štete koju su pretrpeli odnosi Sjedinjenih Država sa svetom posle objavljivanja hiljada dokumenata Državnog sekretarijata na“Vikiliksu“. Ona je objasnila da se mora pronaći ravnoteža između diplomatske tajnosti i transparentnosti. „ Hilari Klinton je rekla da Obamina administracija podržava tehničke eksperte i aktiviste koji traže načine da zaobiđu mere kojima vlast ograničava internet. Međutim, objasnila je da ne postoji jedinstven način borbe protiv ograničenja intrneta. Državna sekretarka je rekla da je Stejt dipartment rešen da širi direktnu internetsku vezu sa ljudima širom sveta i da će preko svog naloga na socijalnoj mreži „Tviter“, koji je prošle nedelje uveo arapski i farsi, uskoro početi da objavljuje poruke i na kineskom, ruskom i hindi jeziku.